**Οι λειτουργίες της γλώσσας: Αναφορική & Ποιητική**

**Τη γλώσσα τη χρησιμοποιούμε με δύο κυρίως τρόπους. Ο ένας αφορά τη λογική μας, οπότε γίνεται λόγος για αναφορική λειτουργία της γλώσσας και ο άλλος αφορά το συναίσθημά μας/τις συγκινήσεις μας, οπότε γίνεται λόγος για ποιητική λειτουργία της γλώσσας.**

**α. Αναφορική λειτουργία / κυριολεκτική χρήση / δήλωση**

Η **αναφορική λειτουργία** της γλώσσας ή του λόγου ταυτίζεται με την **κυριολεκτική χρήση** της γλώσσας, οι λέξεις δηλαδή χρησιμοποιούνται μέσα στο λόγο με τρόπο τέτοιον ώστε να αποδίδουν επακριβώς τη συγκεκριμένη σημασία  και το περιεχόμενο (το σημαινόμενο) της έννοιας που  δηλώνουν (**κυριολεκτική σημασία**). Στην αναφορική λειτουργία η πράξη επικοινωνίας αναφέρεται κυρίως στον πραγματικό κόσμο ή στην αντίληψη που έχουμε γι’ αυτόν. Υπάρχει λοιπόν μια άμεση και καθαρή σχέση ανάμεσα στη σημασία μιας λέξης και σ’ αυτό που δηλώνει (**δήλωση**) και η σχέση αυτή προσλαμβάνεται από τη λογική λειτουργία του δέκτη.

**Παράδειγμα:  «Το σχολείο οφείλει να παρέχει στους νέους επαγγελματικό προσανατολισμό και πληροφόρηση για τα επαγγέλματα και τις ανάγκες της αγοράς εργασίας».**

Ειδικότερα, με την αναφορική λειτουργία / κυριολεκτική χρήση / δήλωση:

* Έμφαση δίνεται στο περιεχόμενο του μηνύματος (στο τι λέει)
* **Ο πομπός απευθύνεται στη λογική** **του δέκτη…**
* Σκοπός είναι η πληροφόρηση του δέκτη
* **Απουσιάζουν εντελώς ή γίνεται περιορισμένη χρήση των σχημάτων λόγου**

**β. Ποιητική λειτουργία / μεταφορική χρήση / συνυποδήλωση**

Η **ποιητική λειτουργία**της γλώσσας ή του λόγου αναφέρεται στη **μεταφορική χρήση** της γλώσσας, οι λέξεις δηλαδή αποκτούν αλληγορική σημασία μέσα στο γλωσσικό περιβάλλον που εντάσσονται (**μεταφορική σημασία**), γίνονται «σύμβολα» και προσλαμβάνονται με τη συγκινησιακή-συναισθηματική λειτουργία του δέκτη. Έτσι, η πράξη επικοινωνίας αναφέρεται κυρίως στον εαυτό της, στο ίδιο το μήνυμα και στη μορφή του, σ΄ αυτό που αφήνει να εννοηθεί η χρήση μιας λέξης, που δε δηλώνεται ρητά, αλλά υπονοείται, υποδηλώνεται.

**Παράδειγμα: «Μέσα όμως σ’ αυτό το μεταβατικό και ρευστό τοπίο λάμπει η ελπίδα ότι ο άνθρωπος θα τιθασεύσει τον εαυτό του και θα χρησιμοποιήσει τη νέα γνώση, για να ζεσταθεί και όχι να αυτοπυρποληθεί».**

Ειδικότερα, με την ποιητική λειτουργία / μεταφορική χρήση / υποδήλωση ή συνυποδήλωση:

* Έμφαση δίνεται στη μορφή του μηνύματος (στο πώς το λέει) και κυρίως στην **αισθητική απόλαυση** που προκαλεί
* **Η γλώσσα λειτουργεί με συνειρμικό τρόπο, δηλαδή απευθύνεται στο συναίσθημα του δέκτη. Ο πομπός αποσκοπεί στη διέγερση συναισθημάτων.**
* Υιοθετούνται λογοτεχνικές στρατηγικές, π.χ. υπάρχουν πολλά σχήματα λόγου (μεταφορές, παρομοιώσεις, εικόνες, προσωποποιήσεις …)…
* **Το ύφος γίνεται λογοτεχνικό ή λογοτεχνίζον…, ζωντανό…, παραστατικό…, γλαφυρό…**